ΓΡΑΠΤΗ ΕΡΩΤΗΣΗ P-2914/97 υποβολή: Sirkka-Liisa Anttila (ELDR) προς την Επιτροπή (5 Σεπτεμβρίου 1997)

Θέμα: Προετοιμασία απαραίτητων για τη γεωργία στις Χώρες του Βορρά ειδικών μέτρων στο πλαίσιο της μεταρρύθμισης της αγροτικής πολιτικής της ΕΕ με σκοπό την διατήρηση των κινήτρων και του ενδιαφέροντος των γεωργών ως προς το επάγγελμά τους

Η προσπάθεια Agenda 2000 που αφορά την ανανέωση της αγροτικής πολιτικής της Ευρωπαϊκής Ένωσης αποβλέπει κυρίως στην διασφάλιση δυνατοτήτων για την διεύρυνση της Κοινότητας και στην προαγωγή των εξαγωγών γεωργικών προϊόντων από τα κράτη μέλη εκείνα της ΕΕ των οποίων η παραγωγή είναι ιδιαιτέρως αποδοτική προς την διεθνή αγορά. Δυστυχώς, όμως, το περιεχόμενο του ανανεωτικού αυτού προγράμματος απογοήτευσε, σε μεγάλο βαθμό, τους παραγωγούς γεωργικών προϊόντων στον Βορρά δεδομένου ότι σε αυτό δεν λαμβάνονται επαρκώς υπόψιν οι απαιτήσεις για προστασία του περιβάλλοντος, ο στόχος περί αειφόρου ανάπτυξης και οι ειδικές συνθήκες οι οποίες επικρατούν στον Βορρά εν σχέσει με την γεωργία. Με την εφαρμογή του ανανεωτικού αυτού προγράμματος η καλλιέργεια σιτηρών στην Φινλανδία θα απωλέσει πλήρως την αποδοτικότητά της με συνέπεια να τερματισθεί εξ ολοκλήρου και η επαγγελματική δραστηριότητα στο σχετικό τομέα. Με την πτώση των τιμών παρέμβασης θα μειωθούν και οι τιμές παραγωγού σε επίπεδο πλησιέστερο αυτών της διεθνούς αγοράς. Λόγω των κλιματολογικών συνθηκών που επικρατούν στην Φινλανδία, οι γεωργοί της χώρας δεν είναι σε θέση να παράγουν σιτηρά σε τιμές αντίστοιχες με αυτές της διεθνούς αγοράς. Στην Φινλανδία το κυμαινόμενο κόστος της παραγωγής σιτηρών ανέρχεται, λόγω του χαμηλού επιπέδου της εσοδείας μας, σε 0,9 - 1,0 FIΜ/kg το οποίο δεν καλύπτεται από τις εν ισχύει τιμές παραγωγού στην ΕΕ και φυσικά όχι από τις τιμές στο πλαίσιο του Agenda 2000.

Οι τιμές παραγωγού θα έπρεπε, οπωσδήποτε, να καλύπτουν το κυμαινόμενο κόστος παραγωγής δεδομένου ότι αλλιώς ο καλλιεργητής αναγκάζεται να σπαταλά τις επιδοτήσεις του, γεγονός το οποίο θεωρείται παράλογο. Ο Επίτροπος κ. Fischler έχει δηλώσει επανειλημμένως κατά τις συζητήσεις μας ότι γνωρίζει καλά τα σχετικά με το χαμηλό επίπεδο της εσοδείας στην Φινλανδία, το υψηλό κόστος παραγωγής και το χαμηλό επίπεδο των τιμών παραγωγού το οποίο δεν θεωρείται επαρκές και για την κάλυψη έστω του κυμαινόμενου κόστους, παράγοντες που συνθέτουν ένα ιδιαίτερα περίπλοκο πρόβλημα. Δεδομένου ότι εάν εγκριθεί η πρόταση σχετικά με το Agenda 2000, θα αυξηθεί και περαιτέρω το ποσοστό των άμεσων επιδοτήσεων στον γεωργικό τομέα, γεγονός το οποίο θα εσήμαινε την απώλεια των προϋποθέσεων για γεωργική παραγωγή στην Φινλανδία λόγω του ότι οι γεωργοί δεν θα μπορούσαν πλέον να καλύπτουν, ένεκα του υπερβολικά χαμηλού επιπέδου των τιμών παραγωγού, με τα έσοδά τους από την αγορά το κυμαινόμενο κόστος με αποτέλεσμα να απωλέσουν εξ ολοκλήρου τα κίνητρά τους για παραγωγή, ερωτώ την Επιτροπή: ποιά συγκεκριμένα μέτρα προτίθεται να λάβει κατά την προετοιμασία των ειδικών εκείνων δράσεων οι οποίες θα αποβλέπουν στην διατήρηση του ενδιαφέροντος και των κινήτρων των ανθρώπων της υπαίθρου για επιχειρηματική δραστηριότητα ιδίως στον τομέα των γεωργικών καλλιεργειών στο βορειότερο κράτος μέλος της ΕΕ;

Απάντηση του κ. Fischler εξ ονόματος της Επιτροπής (26 Σεπτεμβρίου 1997)

Η Επιτροπή συμφωνεί με την άποψη του Αξιότιμου Μέλους του Κοινοβουλίου όσον αφορά τη σημασία διατήρησης της βιωσιμότητας των οικονομικών και γεωργικών δραστηριοτήτων για να εξασφαλισθεί το μέλλον του αγροτικού κόσμου.

Οι προτάσεις μεταρρύθμισης που περιλαμβάνονται στην Agenda 2000 ((Έγγρ. COM (97) 2000 )) όσον αφορά την αγροτική πολιτική δεν περιορίζονται σε μια απλή μείωση των διοικητικών τιμών και στην πρόβλεψη αντισταθμίσεων. Η Επιτροπή προτείνει μία συναφή στρατηγική αγροτικής και περιφερειακής ανάπτυξης και διαθέτει τα μέσα πραγματοποίησης της. Η Επιτροπή προτείνει επίσης στο πλαίσιο αυτό την ενίσχυση των γεωργικο-περιβαλλοντικών μέτρων.

Αυτόθα επιτρέψει, όπως επιθυμεί το Αξιότιμο Μέλος του Κοινοβουλίου, να προετοιμάσει σε συνεργασία τα ειδικά μέτρα που είναι αναγκαία για τη διατήρηση των αγροτικών περιοχών όπως οι περιοχές στο βορειότερο μέρος της Κοινότητας, οι οποίες είναι δυνατόν να αντιμετωπίζουν ειδικές δυσκολίες.